Stanovisko

k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 138/1992 Zb. o autorizovaných architektoch a autorizovaných stavebných inžinieroch v znení zákona č. 236/2000 Z.z., zákon č. 50/1976 Zb. o územnom plánovaní a stavebnom poriadku(stavebný zákon) v znení neskorších predpisov a zákon č. 455/1991 Zb. o živnostenskom podnikaní v znení neskorších predpisov

	Skupina poslancov Národnej rady Slovenskej republiky predložila návrh zákona, ktorým sa mení a dopĺňa zákon č. 138/1992 Zb. o autorizovaných architektoch a autorizovaných stavebných inžinieroch v znení zákona č. 236/2000 Z.z., zákon č. 50/1976 Zb. o územnom plánovaní a stavebnom poriadku(stavebný zákon) v znení neskorších predpisov a zákon č. 455/1991 Zb. o živnostenskom podnikaní v znení neskorších predpisov. Predložený návrh sa zameral na niekoľko základných okruhov. V zákone o autorizovaných architektoch a autorizovaných stavebných inžinieroch zavádza kategóriu technik, ustanovuje dobrovoľné členstvo pre autorizovaných inžinierov a pre technikov v Slovenskej komore stavebných inžinierov, umožňuje súbeh projektovania stavby a jej uskutočnenia a nakoniec uznanie získanej odbornej spôsobilosti na vybrané činnosti vo výstavbe pred rokom 1992.
	V stavebnom zákone novela zavádza nový typ dokumentácie – projekt na realizáciu stavieb a zaraďuje dokumentáciu a projekt jednoduchých stavieb a ich zmien medzi vybrané činnosti vo výstavbe.

	Zmeny zavedené v čl. I  - novele zákona č. 138/1992 Zb. o autorizovaných architektoch a autorizovaných stavebných inžinieroch v znení zákona č. 236/2000 Z.z. sú založené na údajnej diskriminácii skupiny odborníkov technikov. Toto tvrdenie, uvedené  vo všeobecnej časti dôvodovej správy je však neopodstatnené, nakoľko technici podľa platného znenia zákona majú možnosť získať autorizáciu a aj podnikať na základe živnostenského zákona v oblasti projektovania.
	Postavenie stavebných inžinierov a technikov v oblasti výstavby je v súčasne platnej právnej úprave zakotvené v nasledujúcich právnych predpisoch:
•	zákon č. 50/1976 Zb. o územnom plánovaní a stavebnom poriadku(stavebný zákon) v znení neskorších predpisov,
•	zákon č. 138/1992 Zb. o autorizovaných architektoch a autorizovaných stavebných inžinieroch v znení zákona č. 236/2000 Z.z.,
•	zákon č. 455/1991 Zb. o živnostenskom podnikaní v znení neskorších predpisov.

Stavebný zákon vymedzuje vybrané činnosti vo výstavbe, pre ktoré sa vyžaduje autorizácia a činnosti, pre ktoré sa vyžaduje v zákone ustanovená odbornosť.

Autorizácia sa vyžaduje pre projektovanie, vedenie uskutočňovania stavby (ide o stavbyvedúceho a činnosť stavebného dozoru) a pre vybrané geodetické a kartografické práce.

Bez autorizácie (t.j. bez skúšky a povinného členstva v komore), len s príslušným dosiahnutým vzdelaním môže stavebný technik vrámci projektovania:
•	projektovať dokumentáciu na územné a stavebné konanie pre všetky jednoduché stavby a ich zmeny,
•	vypracovať realizačnú dokumentáciu stavby, ktorá spodrobňuje projekt stavby overený stavebným úradom v stavebnom konaní, dielenské a výrobné dokumentácie.

Projektovanie uvedených stavieb je živnosťou a stavebný technik ju môže vykonávať na základe živnostenského oprávnenia, alebo ako zamestnanec. Novela živnostenského zákona č. 279/2001 Z.z. s  účinnosťou od 1. septembra 2001, na túto skutočnosť reaguje v prílohe 2 Viazané živnosti v skupine 213 Stavebníctvo kde uvádza, že projektovú činnosť môžu vykonávať fyzickú osoby s vysokoškolským alebo stredoškolským vzdelaním príslušného technického zamerania, teda bez autorizácie.
Na projektovanie stavieb, ktoré nie sú jednoduchými stavbami sa autorizácia vyžaduje. Podmienkami nadobudnutia autorizácie je príslušné vzdelanie, prax, vykonanie skúšky a členstvo v komore. Dôvodom povinného členstva autorizovanej osoby v komore je najmä dohľad komory ako samostatnej stavovskej organizácie nad svedomitým a čestným vykonávaním jeho odborných prác. Skúškou sa preukazuje odborná pripravenosť autorizovanej osoby na výkon vybranej činnosti vo výstavbe. V súlade s úpravou platnou v EÚ sa požaduje pre autorizáciu v príncipe vysokoškolské vzdelanie. Zákon o autorizovaných architektoch a autorizovaných stavebných inžinieroch však umožňuje komorám uznať i stredoškolské vzdelanie príslušného zamerania. Z uvedených dôvodov sa domnievame, že súčasne platná právna úprava kategóriu technikov nijakým spôsobom nediskriminuje.

Navrhovaná úprava, ktorá zrušuje kategorizácie pre autorizáciu je neodôvodnená, pretože práve zákonom č. 138/1992 Zb. o autorizovaných architektoch a autorizovaných stavebných inžinieroch v znení zákona č. 236/2000 Z.z. zavedená kategorizácia dáva záruky pre kvalitný výkon činnosti projektanta. Súčasná právna úprava je rovnaká pre obidve komory, t.j. pre Slovenskú komoru architektov aj pre Slovenskú komoru stavebných inžinierov. V predloženom návrhu sa však navrhujú zmeny len pre kategorizáciu stavebných inžinierov. Uvedenou zmenou sa zamedzuje využitie odborného potenciálu stavebných inžinierov ako autorov komplexných stavebných diel. Taktiež nie je opodstatnená zmena vo vylúčení súbehu činností z hľadiska prípadného stretu záujmov pri výkone projektovej činnosti a zhotovovaní stavieb. K zavedeniu tejto úpravy nebola pri príprave zákona č. 236/2000 Z.z. uplatnená ani jedna pripomienka a to ani zo strany združení podnikateľov.

Súčasne platná právna úprava pre nadobúdanie autorizácie bola pripravovaná v spolupráci so Slovenskou komorou architektov, Slovenskou komorou stavebných inžinierov, bola prerokovaná so širokou odbornou verejnosťou (Slovenský zväz stavebných inžinierov, Spolok architektov Slovenska, Zväz stavebných podnikateľov Slovenska, Asociácia súkromných stavebných podnikateľov Slovenska, Spolok inžinierov pozemných stavieb a ďalšie).
Právna úprava postavenia architektov a stavebných inžinierov je vyvážená, vo verejnom záujme, nepoškodzuje žiadnu stranu v procese výstavby a je v súlade s európska štandardom. Predložený návrh je vnútorne protirečivý a vecným rozsahom prekračuje rámec novely právneho predpisu. Vychádza z úplne odlišnej filozofie a koncepcie vykonávania odborných činností vo výstavbe, než súčasne platná právna úprava a predstavuje značne rozsiahly a principiálny zásah do existujúceho právneho stavu, ktorý neumožňuje len novelizáciu zákona č. 138/1992 Zb. o autorizovaných architektoch a autorizovaných stavebných inžinieroch v znení zákona č. 236/2000 Z.z. V prípade, ak by existovali objektívne podmienky pre vznik komory technikov vo výstavbe, bolo by potrebné túto otázku riešiť samostatným zákonom.

	Ministerstvo životného prostredia Slovenskej republiky s predloženým návrhom zásadne nesúhlasí, navrhovaná poslanecká novela vzhľadom na uvedené závažné vecné nedostatky nesystémovo zasahuje do obidvoch novelizovaných zákonov. 

Z uvedených dôvodov Ministerstvo životného prostredia Slovenskej republiky neodporúča vláde Slovenskej republiky súhlasiť s predloženým návrhom zákona.